Twee sterf toe voertuig op dak belandFoto: Rescue Care Twee mense is dood toe ŉ voertuig in die vroeë oggendure van Nuwejaarsdag langs ŉ snelweg buite Claremont in Pinetown, KwaZulu-Natal, op sy dak beland het. Garrith Jamieson, bedryfsdirekteur van Rescue Care-ambulansdienste, het gesê paramedici is net na 04:00 na die toneel ontbied. Daar het hulle die voertuig op sy dak langs die snelweg aangetref. “Volgens paramedici was daar sewe mense in die voertuig ten tyde van die ongeluk. ŉ Man en ŉ vrou, vermoedelik in hul 30’s, het ernstige beserings in die ongeluk opgedoen en is op die toneel dood verklaar,” het Jamieson gesê. Hy het gesê die ander vyf insittendes het verskeie beserings opgedoen en is op die toneel gestabiliseer voordat hulle na verskillende hospitale in Durban geneem is. Dit is nie bekend wat die oorsaak was dat die bestuurder beheer oor die motor verloor nie. Die polisie ondersoek die ongeluk.